
Abstract


Lucrarea de mai jos prezintă două modele de organizare administrativ-teritorială, respectiv organizarea administrativ-teritorială din Polonia şi Ungaria. Mai întâi sunt prezentate unele considerente teroretice cu privire la metoda de gestionare a relaţiilor dintre nivelele de administraţie ca urmare a descentralizării produse în majoritatea ţărilor europene.


Cele două ţări tratate mai jos sunt două exemple total diferite în ceea ce priveşte adaptarea la politicile europene ca urmare a integrării acestora în Uniunea Europeană din anul 2004. Astfel, Polonia a început reforma administrativ-teritorială încă din anii 1990, şi a reuşit să se adapteze la condiţiile impuse de Uniunea Europeană în ceea ce priveşte regionalizarea iar ca o consecinţă esenţială a acestei reforme a fost faptul că a obţinut cele mai mari finanţări din fondurile europne. Pe de altă parte Ungaria nu a finalizat reforma administrativ-teritorială până în prezent, după mai multe proiecte propuse şi respinse de către Parlament. În ianuarie 2012 a intrat în vigoare o nouă Constituţie care tratează într-un capitol special guvernarea locală dar care a eliminat prevederile cu privire la împărţirea administrativ-teritorială.

I. COORDONAREA RELAŢIILOR ÎNTRE DIFERITE NIVELE DE ADMINISTRAŢIE
CONSIDERAŢII GENERALE

Odată ce s-a realizat descentralizarea o problemă importantă pentru ţările respective devine gestionarea relaţiilor între diferite nivele de administraţie. Mai ales în perioade de crize este esenţial să existe o colaborare eficace între acestea.


Ţările au pus în aplicare politicile de descentralizare în diverse forme, delegând  nivelelor de administraţie inferioare un număr din ce în ce mai mare de competenţe din ce în mai complexe şi consumatoare de resurse. Aceasta a condus la mişcări oscilante permanente între descentralizare şi recentralizare. De exemplu, mai multe ţări europene au recentralizat anumite componente ale sistemelor de sănătate.


Relaţiile între nivelele de administraţie rezultate în urma descentralizării se caracterizează printr-o dependenţă reciprocă. Această relaţie complexă se desfăşoară atât pe verticală (între diferitele nivele de administraţie), pe orizontală (în cadrul aceluiaşi nivel de administraţie), cât şi interconectată. În aceste condiţii, programele de acţiune, creşterea economică, coeziunea sau îmbunătăţirea serviciilor sociale se pot realiza mult mai eficace şi raţional câtă vreme resursele vor fi puse în comun şi va exista o bună comunicare între nivelele de administraţie.


Cele mai întâlnite obstacole sunt legate de diferenţele dintre nivelele de informare, de capacităţile resurselor, buget, administraţie şi politică. Diferenţele dintre nivelele de informare constau în aceea că diferitele nivele de administraţie nu dispun de aceeaşi cantitate şi calitate a informaţiilor necesare elaborării şi aplicării politicilor publice. Diferenţele de resurse se referă la faptul că resursele umane, competenţele acestora şi infrastrucura disponibilă pentru atingerea obiectivelor pot fi insuficiente de la un nivel la altul. În ceea ce priveşte bugetul există situaţii în care sumele rezultate din colectarea taxelor locale nu sunt suficiente şi atunci se apelează la nivelul de administraţie superior. Obstacolele administrative constau în faptul că unele probleme economice şi sociale la un anumit nivel depăşeşc competenţele administrative ale acelui nivel. În ceea ce priveşte obstacolele legate de politică este vorba de situaţiile în care anumite măsuri generale trebuie implementate la toate nivelele iar acest lucru este îngreunat de lipsa unor coordonări intersectoriale. Aceste măsuri se referă în general la politicile legate de dezvoltarea regională, energie, la apă sau la tineri.


OCDE propune mai multe metode de eliminare a acestor obstacole şi de micşorare a diferenţelor :

· mecanismele juridice care constau în stabilirea prin interemediul legilor a modului în care se desfăşoară relaţiile dintre nivelele de administraţie atât pe orizontală, cât şi pe verticală ;

· contractele între nivelele de administraţie ;

· mecanisme de quasi-integrare care constau în diverse metode de cooperare între colectivităţile teritoriale sub coordonarea verticală şi orizontală, oferind o metodă de acoperire a diferenţelor de resurse, în special ;

· evaluarea performanţelor care pune în evidenţă punctele tari şi punctele slabe ale unei administraţii ;

· organele de coordonare care sunt structuri fie cu caracter public sau nu, precum grupurile colectivităţilor teritoriale, grupuri de lucru, agenţii publice sau anumite servicii oficiale, care contribuie la promovarea colaborării între diferitele nivele de administraţie ;

· reuniunile ad hoc sau informale cu ocazia înnoirii de contracte;

· experimentările în materie de elaborare şi aplicare a unor politici cum ar fi programele pilot care pot promova soluţii novatoare.

II. POLONIA
II.1. Istoricul reformei administrative în Polonia
Reforma autonomiei locale bazate pe principii democratice s-a declanşat în  primăvară anului 1990, când s-au desfăşurat primele alegeri democratice la nivelul administraţiei locale din Polonia, în urma cărora comitetele civile (obşteşti) şi grupările politice locale au înregistrat un real succes. Majoritatea populaţiei din Polonia consideră reformele realizate în sectorul administraţiei publice locale ca cea mai importantă verigă a transformărilor politico-economice din ultimele decenii. 

Reforma a produs numeroase tensiuni legate de lacunele legislative care constau mai ales în problemele legate de legitimitate, repartizarea competenţelor între colectivităţile teritoriale şi resursele financiare.

Reforma, care a intrat în vigoare de la 1 ianuarie 1999, a delimitat 16 noi regiuni care corespundeau metodologiei comunitare, fiind regiuni de nivel politic (NUTS II). În acest context, pentru ca politica regională să poată fi realizată în mod armonios, se impunea definirea nivelului administrativ (NUTS III). În acelaşi timp, era necesară şi stabilirea instrumentelor financiare de intervenţie şi de evaluare regională.

În anul 2000, Raportul Comisiei Europene menţiona că autorităţile autonome provinciale (voievodatele) şi arondismentele (powiats), nou apărute, au devenit operaţionale. În luna iunie 2000, a fost adoptat un clasament NUTS provizoriu, printr‑o ordonanţă a guvernului. A fost astfel instituită o structură ierarhică, pe nivele:  2 489 comune (gminas), pentru NUTS 5; 373 arondismente, districte (powiaty), pentru NUTS 4; 44 grupări de arondismentele (powiaty), pentru NUTS 3; 16 provincii (województwo-voievodate) pentru NUTS 2. În anul 2002, Comisia Europeană a propus crearea a două noi arondismentele (powiaty) şi schimbarea limitelor administrative a două provincii (voievodate), ceea ce s-a realizat prin decret guvernamental.

Administraţia publică s-a dovedit extrem de eficientă, iar spectrul ei de atribuţii s-a extins. Aproximativ o jumătate din fondurile publice din Polonia sunt repartizate către administraţia publică locală sau unităţile subordonate. Acest fapt demonstrează rolul şi importanţa administraţiei publice locale din Polonia. Administraţia publică locală este un instrument de bază în procesul descentralizării statului polonez şi baza de sprijin a societăţii civile.

Funcţionarea administraţiei publice locale este bazată pe două principii: primul, de subsidiaritate şi suport financiar adecvat, care este alocat de către administraţia centrală iar al doilea se referă la delegarea competenţelor între nivelurile administraţiei publice locale. Iniţial, funcţionarea administraţiei publice locale, mai ales in comunele rurale, era foarte complicată şi dificil de realizat. Devenea evidentă lipsa infrastructurii tehnice de bază (apeducte, canalizare, drumuri etc.), ca şi dezvoltarea insuficientă a infrastructurii sociale (invăţămant, asigurare socială, centre de cultură şi sport etc.). 
Succesele reformelor din Polonia nu ar fi fost posibile fără descentralizarea finanţelor publice, dar mai ales fără angajamentul consecvent al societăţii poloneze. De asemenea, trebuie luate în considerare şi existenţa resurselor naturale, nivelul de dezvoltare al societăţii, cadrul instituţional, legislativ şi cultura Poloniei. 

Astăzi, in comunele poloneze se inregistrează o economie locală dezvoltată, se modernizează infrastructura, se renovează sistemele de apeduct şi canalizare, se construiesc şcoli şi grădiniţe moderne, se deschid complexe sportive şi de agrement noi.

Polonia a demonstrat cum poate fi soluţionat conflictul dintre tradiţie şi modernitate în comunităţile rurale. Ţăranul polonez, care practică mai multe ocupaţii rurale, s-a transformat într-un alt actor social, fermierul, care este, în prezent, un profesionist al producţiei agricole. Terenurile agricole sunt foarte bine prelucrate. Utilizând tehnologii performante şi tehnică agricolă modernă, fermierii polonezi obţin nu numai producţie înaltă la hectar, dar şi produse agricole de calitate. Astfel, producţia agricolă poloneză este competitivă şi abundă pe piaţa europeană. 

O preocupare deosebită a autorităţilor publice locale din Polonia, mai ales după aderarea la UE, o reprezintă problemele de ecologie. În fiecare comună poloneză au fost construite centre de colectare şi prelucrare a deşeurilor. În felul acesta problema deşeurilor, practic, e rezolvată complet în comunele poloneze, dar problemele de mediu sunt mult mai complexe. În acest sens, primarii polonezi au înţeles că pot soluţiona o serie de probleme ecologice, cooperând la nivel intercomunal. De aceea, multe din problemele comune de mediu se soluţionează, constituind asociaţii intercomunale de protecţie a mediului, care s-au dovedit a fi foarte eficiente în Polonia. De exemplu, Asociaţia intercomunală de protecţie a mediului din Krotoszyn intruneşte 13 subiecţi administrativi care fac parte din 4 comitate, reprezentând două voievodate. Asociaţia respectivă implementează programe ecologice prin intermediul cărora se protejează un teritoriu de peste 2000 km pătraţi. 
II.2. Prevederile constituţionale privind autonomia locală
“Capitolul VII – Autonomia locală

Art.16

1. Locuitorii unei unităţi dintr-o diviziune teritorială de bază formează o comunitate autonomă, în conformitate cu legea.

2. Guvernul local participă la exercitarea puterii publice. O parte însemnată din îndatoririle publice care revin, prin lege, guvernului local, se îndeplineşte în numele şi sub responsabilitatea acestuia.

(…)

Art.163

Guvernul local autonom îndeplineşte îndatoririle publice care nu sunt conferite de Constituţie sau de legi altor organe ale autorităţilor publice.

Art.164

1. Comuna (gmina) este unitatea de bază a autonomiei locale.

2. Alte unităţi autonome regionale şi/sau locale se stabilesc prin lege.

3. Comuna îndeplineşte toate sarcinile derivând din autonomia locală care nu sunt conferite altor unităţi cu autonomie locală.

Art.165

1. Unităţile locale autonome au personalitate juridică. Acestea au drepturi privind proprietatea şi alte drepturi de proprietate.

2. Justiţia protejează natura autonomă a unităţilor locale autonome.

Art.166  

1. Îndatoririle publice destinate satisfacerii necesităţilor unei comunităţi autonome se îndeplinesc de unităţile locale autonome care au responsabilitate directă în acest sens.

2. Dacă necesităţile fundamentale ale statului o cer, prin lege se poate prevedea obligaţia unităţilor locale autonome de a îndeplini şi alte îndatoriri publice. Modalitatea de transfer şi de îndeplinire a îndatoririlor delegate se reglementează prin lege.

3. Tribunalele administrative soluţionează litigiile jurisdicţionale dintre unităţile locale autonome şi unităţile administraţiei guvernamentale.

Art.167

1. Unităţilor locale autonome li se asigură fonduri corespunzătoare pentru îndeplinirea sarcinilor încredinţate.

2. Veniturile unităţilor locale autonome se constituie din venituri proprii, precum şi din subvenţii generale şi granturi specifice alocate de la bugetul statului.

3. Sursele de venituri ale unităţilor locale autonome se reglementează prin lege.

4. Modificarea conţinutului îndatoririlor, precum şi a autorităţilor unităţilor locale autonome se efectuează în corelaţie cu modificarea corespunzătoare a fondurilor alocate din veniturile publice.

Art.168

În măsura stabilită de lege, unităţile locale autonome au dreptul de a stabili nivelul taxelor şi impozitelor locale.

Art.169

1. Unităţile locale autonome îşi îndeplinesc sarcinile prin intermediul organelor deliberative şi executive.

2. Alegerile pentru organele deliberative au loc prin vot universal, direct, egal şi secret. Principiile şi procedurile de depunere a candidaturilor şi de desfăşurare a alegerilor, precum şi condiţiile de validitate a alegerilor se stabilesc prin lege.

3. Principiile şi procedurile pentru alegerea şi demiterea organelor executive ale unităţilor locale autonome se stabilesc prin lege.

4. Structura organizatorică internă a unităţilor locale autonome se stabileşte, în limitele legii, de către organele deliberative.

Art.170

Membrii unei comunităţi autonome pot decide, prin referendum, asupra problemelor legate de comunitate, inclusiv asupra demiterii unui organ ales al unităţii locale autonome. Principiile şi procedurile de desfăşurare ale referendumului local se stabilesc prin lege.

Art.171

1. Legalitatea acţiunilor realizate de o autoritate locală este supusă controlului.

2. Organele care exercită controlul activităţii unităţilor locale autonome sunt Primul-ministru şi regiunile (voievodatele), iar cele care exercită controlul financiar sunt camerele regionale de audit. 

3. Pe baza moţiunii Primului-ministru, Camera Deputaţilor dizolvă organul deliberativ al autorităţii locale autonome în cazul încălcării flagrante a Constituţiei sau a legii.

Art.172

1. Unităţile locale autonome au dreptul de a se asocia.

2. O unitate locală autonomă are dreptul de a adera la asociaţiile internaţionale ale comunităţilor locale şi regionale, precum şi dreptul de a coopera cu comunităţi locale şi regionale din alte state.

3. Principiile care guvernează exercitarea drepturilor prevăzute la paragrafele 1 şi 2 se stabilesc prin lege.”

Reforma produsă în administraţia publică locală nu numai că a schimbat Polonia, în mod esenţial, dar a şi consolidat procesele de democratizare. Unitatea de bază a administraţiei publice locale înscrisă în Constituţia Poloniei este comuna. Constituţia oferă, de asemenea, posibilitatea de creare a altor unităţi în cadrul administraţiei publice locale, ale căror funcţii sunt stipulate in diferite legi organice.
Baza reformei administraţiei publice locale a constituit-o reorganizarea autonomiei comunale în domeniile:

• organizaţional (organele şi structurile proprii, dreptul la decizii);

• administrativ (competenţe legislative şi in exercitarea puterii administrative);

• economic (posibilitatea de a fi proprietar, posedarea rezervei de bunuri, posedarea surselor proprii de finanţare);

• politic (alegeri libere);

• juridic (persoană juridică);

• teritorial (terenul comunei strict delimitat, pe terenurile căreia funcţionează comunitatea locală)

Următoarele acţiuni ale reformei au fost efectuate in 1998 prin:

• reforma teritorială;

• reforma organizaţională;

• reforma competenţelor.
Ca efect s-a produs următoarea etapă de descentralizare a puterii publice, care a generat o nouă reformă teritorială a ţării. Au fost create 16 voievodate, 307 judeţe şi 65 oraşe cu statut de judeţ.
Autonomia este un important element al funcţionării administraţiei publice locale în Polonia.
Comunele şi judeţele nu se supun voievodatelor. Unica dependenţă care poate să apară ţine de delegarea competenţelor, conform legislaţiei în vigoare. Aceasta, în mare măsură, prevede transmiterea competenţelor puterii executive către unităţile administraţiei publice locale. Stipulările privind acest domeniu sunt reflectate în cateva zeci de legi organice, consacrate administraţiei publice locale, precum şi în cateva sute de acte legislative, în care putem găsi menţionări ce ţin de administraţia publica locală. 

Delegarea competenţelor către administraţia publica locală se bazează pe principiul de subsidiaritate a statului. Cu alte cuvinte, poziţia de bază îi aparţine comunei, din cauza că este cea mai apropiată de locuitori, funcţionează pentru ei şi sub controlul lor direct. Treburile publice gestionate de autorităţile judeţene sunt cu caracter general (servicii şi inspecţii (poliţia, pompierii), spitale, invăţămantul mediu, instituţii de cultură etc).

Administraţia publica locală regională (de voievodat) şi-a asumat competenţe in domeniul politicii privind dezvoltarea echilibrată a voievodatelor. In oraşele cu statut de judeţ, toate competenţele comunale şi judeţene sunt realizate de administraţia publica locală municipală. În rest, administraţia de stat (centrală şi teritorială) exercită activităţi privind politica internă şi externă a statului şi administrarea treburilor publice cu caracter naţional.

II.3. Organele administraţiei publice locale

[image: image1.emf]
COMUNA

Organele comunei sunt:

1) Consiliul comunei;

2) primarul (wojt, burmistrz sau preşedintele oraşului).

Mandatul consiliului comunei durează 4 ani de la data alegerii. Consiliul comunei este compus din:

• cincisprezece consilieri in comunele cu pană la 20.000 locuitori;

• douăzeci şi unu de consilieri in comunele cu pană la 50.000 de

locuitori;

• douăzeci şi trei in comunele cu pană la 100.000 de locuitori;

• douăzeci şi cinci de consilieri in comunele cu pană la 200.000 de

locuitori şi cate 3 consilieri la fiecare următorul număr de 100.000

de locuitori, nu mai mult de patruzeci şi cinci de consilieri.

Organul executiv

• comuna - primarul (wojt)

• oraş - burmistrz

• oraşe cu peste 100.000 de locuitori – preşedintele oraşului.

JUDEŢUL

Organele judeţului sunt:

1) Consiliul judeţean;

2) Consiliul executiv judeţean.

Mandatul consiliului judeţean durează 4 ani de la data alegerii. Consiliul judeţean este compus din cincisprezece consilieri în judeţe cu un număr de locuitori pană la 40.000 şi cate doi consilieri la fiecare următorul număr de 20.000 de locuitori, nu mai mult de douăzeci şi nouă de consilieri.

Administraţia judeţeană afiliată este constituită din:

1) prefectura judeţului;

2) direcţia judeţeană de şomaj, fiind o unitate organizaţională a judeţului;

3) unităţi organizaţionale care fac parte din aparatul subsidiar al directorilor de servicii şi administraţii judeţene.
VOIEVODATUL
Organele administraţiei publice locale în voievodat sunt:

1) Parlamentul voievodatului (sfatul voievodatului);

2) Comitetul executiv al voievodatului.

Parlamentul voievodatului (Sfatul) este organul legislativ şi de control. Mandatul Parlamentului de voievodat (Sfatului voievodatului) durează 4 ani de la data alegerii. Parlamentul voievodatului este compus din treizeci de deputaţi, aleşi în alegerile universale, în voievodate cu un număr de locuitori pană la 2.000.000 şi cate trei deputaţi la fiecare următorul număr de 500.000 locuitori.

Comitetul executiv al voievodatului este organul executiv în teritoriu. Acest organ este compus din 5 membri: mareşalul voievodatului în calitate de preşedinte al Executivului, un vicemareşal sau doi vicemareşali şi alte persoane oficiale. Parlamentul (sfatul voievodatului) alege comitetul executiv al voievodatului şi mareşalul voievodatului, inclusiv nu mai mult de doi vicemareşali in timp de trei luni după data anunţării rezultatelor alegerilor locale de către Comisia Electorală Centrală.
Parlamentul voievodatului alege mareşalul voievodatului prin votul

secret a trei cincimi din numărul deputaţilor aleşi.
II.4. Competenţele administraţiei publice locale
COMPETENŢELE ADMINISTRAŢIEI PUBLICE LOCALE ÎN COMUNĂ

Satisfacerea necesităţilor comunităţii ţine de jurisdicţia competenţelor proprii ale comunei. în detalii aceste competenţe cuprind următoarele treburi publice:
- gestionarea imobilelor, protejarea mediului, gestionarea gospodăriei acvatice;
- gestionarea drumurilor comunale, podurilor, bulevardelor şi traficului auto;
- gestionarea, aprovizionarea cu apă, canalizarea, curăţarea scursorilor comunale, intreţinerea ordinii, instalarea depozitelor de deşeuri, gestionarea substanţelor nocive, aprovizionarea cu energie electrică, agent termic şi gaze naturale;
- gestionarea transportului public local;
- ocrotirea sănătăţii;
- asistenţa socială, protecţia familiei, gestionarea instituţiilor de asistenţă socială;
- construcţiile comunale ale spaţiului locativ;
- invăţămantul public;
- gestionarea bibliotecilor comunale şi altor centre de cultură;
- cultura fizică şi turismul, inclusiv gestionarea terenurilor de recreare şi a instituţiilor sportive;
- pieţele;
-spaţiile verzi comunale;
- cimitirele comunale;
-ordinea şi securitatea publică a cetăţenilor, serviciul pompieri şi întreţinerea depozitului comunal contra inundaţiilor;
- intreţinerea obiectelor comunale, publice şi administrative;
- susţinerea familiei, in special protecţia femeilor insărcinate sub aspect social, medical şi juridic;
- susţinerea şi promovarea misiunii administraţiei publice locale;
- promovarea comunei;
- colaborarea cu organizaţiile nonguvernamentale;
- colaborarea cu autorităţile locale şi regionale din alte state.

COMPETENŢELE ADMINISTRAŢIEI PUBLICE LOCALE ÎN JUDEŢ

Judeţul exercită treburile publice cu caracter general, definite în legislaţia în vigoare, în domeniile:
- învăţămantul public;
- ocrotirea sănătăţii,
- asigurarea socială;
- politica profamilială;
- susţinerea persoanelor cu handicap;
- transportul public şi drumurile publice;

- cultura şi ocrotirea tezaurului cultural;
- cultura fizică şi turismul;
- geodezia, cartografia şi cadastrul;
- gestionarea imobilelor;
- administrarea de construcţii şi arhitectură;
- gospodăria acvatică;
- protejarea mediului şi naturii;
- agricultura, gospodăriile silvice şi piscicole;

- ordinea publică şi securitatea cetăţenilor;
- protejarea de inundaţii, intreţinerea depozitului judeţean contra inundaţiilor şi a serviciului pompieri, preîntâmpinarea altor cataclisme care pot afecta viaţa şi sănătatea oamenilor şi distruge mediul;
- prevenirea şomajului şi dezvoltarea pieţei locale de muncă;
- respectarea drepturilor consumatorilor;
- intreţinerea obiectelor judeţene de folos public şi a instituţiilor administrative;
- asigurarea sistemului de apărare;
- promovarea judeţului;
- colaborarea cu organizaţiile nonguvernamentale.

COMPETENŢELE ADMINISTRAŢIEI PUBLICE LOCALE ÎN VOIEVODAT

Administraţia publică locală în voievodat exercită sarcini cu caracter regional, definite de legislaţia în vigoare, mai ales în domeniile:
- învăţămantul public, inclusiv cel superior;
- promovarea şi ocrotirea sănătăţii;
- cultura şi ocrotirea valorilor culturale;
- asistenţa socială;
- politica profamilială;
- modernizarea terenurilor rurale;
- gestionarea spaţiului;
- protejarea mediului;
- gospodăria acvatică, inclusiv intreţinerea depozitelor impotriva inundaţiilor,
- transportul public şi drumurile publice;
- cultura fizică şi turismul;
- respectarea drepturilor de consumator;
- apărarea;
- securitatea publică;
- prevenirea şomajului şi activizarea pieţei locale de muncă;
- distribuirea fondurilor europene structurale.

II.5. Veniturile administraţiei publice locale
Activitatea financiară a comunelor, judeţelor şi voievodatelor este desfăşurată în baza Legii privind finanţele publice şi a Legii privind veniturile unităţilor administraţia publica locală. 
VENITURILE COMUNEI
1) venituri din impozite;

2) venituri din taxe;

3) cote de participare in impozitele care fac parte din bugetul statului;

4) subvenţia generală;

5) venituri obţinute de unităţile bugetare ale comunelor (gospodării comunale şi subsidiare ale comunei);

6) dotaţii din bugetul statului pentru realizarea competenţelor delegate de administraţia de stat către comune sau competenţelor delegate în baza altor legi;

7) ratele de dobandă de la sursele financiare alocate pe conturile bancare,

8) veniturile obţinute in urma gestionării proprietăţii comunei.

VENITURILE JUDEŢULUI
1) cota de participare in mărime de 1% din veniturile ce fac parte din veniturile bugetului de stat de la impozitul PIT (impozit pe venit) a locuitorilor judeţului;

2) venituri obţinute de unităţile bugetare ale judeţului, plăţi de la gospodării judeţene şi subsidiare ale judeţului;

3) dotaţii din bugetul statului pentru realizarea sarcinilor de către gărzile şi inspecţiile prevăzute in Legea privind APL în judeţ;

4) dotaţii din bugetul statului pentru realizarea competenţelor delegate de administraţia de stat, realizate de judeţ in baza altor legi;

5) dotaţii din bugetul statului pentru realizarea competenţelor proprii ale judeţului,

6) ratele de dobandă de la surse financiare alocate pe conturile bancare;

7) venituri de la gestionarea proprietăţii judeţului.

VENITURILE VOIEVODATULUI
1) cote de participare in impozitele ce fac parte din bugetul de stat;

2) subvenţie generală;

3) veniturile obţinute din unităţile bugetare ale voievodatului, plăţi de la gospodării subsidiare ale voievodatului;

4) dotaţii din bugetul statului pentru realizarea competenţelor delegate de administraţia de stat;

5) dotaţii din bugetul statului pentru realizarea competenţelor proprii ale voievodatului;

6) ratele de dobandă de la surse financiare alocate pe conturile bancare;

7) venituri de la gestionarea proprietăţii voievodatului.

II.6. Dreptul local
Administraţia publica locală este împuternicită să adopte acte ce ţin de dreptul local, care sunt executate pe teritoriul comunei, judeţului sau voievodatului.

Organele administraţia publica locală pot adopta următoarele documente:

• actele ce conţin statute, de ex. Statutul comunei Terespol;
• actele ce conţin reglementări executive, cu alte cuvinte: actele emise in baza delegărilor legislative, de ex.: Politica securităţii datelor cu caracter personal;

• ordonanţe, emise în baza delegărilor generale.
Autorităţile publice locale mai aplică actele dreptului local, emise sub formă de hotărari. Organele administraţiei publice locale, de asemenea, pot emite ordine.

SISTEMUL DE TUTELĂ ASUPRA ADMINISTRAŢIEI PUBLICE LOCALE
Constituţia Poloniei stabileşte că supravegherea administraţiei publice locale se bazează doar pe principiul legalităţii.
Administraţia publică locală a fost înzestrată cu o largă autonomie în executarea competenţelor sale, care este limitată de încălcarea dreptului. Această autonomie este ocrotită judiciar.
Constituţia Poloniei prevede, de asemenea, organele care au dreptul de executare a tutelei asupra administraţiei publice locale şi defineşteinstrumentele ei. Tutela asupra administraţiei publice locale poate fi executată de: Parlament, prim-ministru, voievozi şi Camerele regionale de calcul. 

Parlamentul este împuternicit a dizolva organul legislativ al administraţiei publice locale la cererea prim-ministrului, în cazul când acest organ încalcă Constituţia sau legislaţia în vigoare. Prim-ministrul şi voievozii posedă competenţe generale de tutelă şi control, Camerele regionale de calcul exercită tutelă şi controlul financiar al organelor administraţiei publice locale.

II.7. Transparenţa în activitatea administraţiei publice locale
În Constituţie şi in alte acte normative au fost definite principiile de transparenţă în activitatea unităţilor APL. Transparenţa funcţionării organelor administraţiei publice locale include îndeosebi: dreptul cetăţenilor la informaţii publice, accesul liber la sesiunile consiliului local şi comisiile lui, cu posibilitatea de inregistrare a sunetului sau imaginii, accesul la documente din domeniul exercitării treburilor publice, inclusive a proceselor verbale de la şedinţele tuturor organelor administraţiei publice locale şi comisiilor. Principiile de acces şi de utilizare a documentelor trebuie să fie reglementate în statutul comunei, judeţului şi voievodatului.
În anul 2001 a fost adoptată Legea privind accesul la informaţiile publice. Conform acestei legi, fiecare informaţie privind treburile publice este considerată de interes public şi este accesibilă fiecărui cetăţean. Acest drept, insă, este limitat de prevederile Legii privind protecţia informaţiilor secrete, care constituie o excepţie de la regula transparenţei. Dreptul la informaţie publică este destinat fiecăruia. Emitentul de informaţii publice nu poate să-i impună pe cetăţeni să explice cu ce scop se interesează de chestiunea dată. Transparenţa vieţii publice, de asemenea, îi obligă pe funcţionarii publici, cum ar fi: primarii, viceprimarii, secretarii comunelor, trezorierii comunelor, directorii unităţilor organizaţionale ale comunei, persoanele şi membrii organelor ce administrează o unitate juridică comunală, persoanele care emit decizii în numele primarului, să depună declaraţii despre starea lor materială.

Informaţiile incluse în declaraţii au caracter public, excepţie fiind datele despre domiciliul şi informaţiile despre localizarea imobilului declarantului.
Toate aceste informaţii sunt publicate pe paginile Buletinului de Informaţii Publice (BIP). BIP are ca scop realizarea normei înscrise în Constituţia poloneză privind liberul acces al cetăţenilor la informaţiile despre funcţionarea organelor autorităţii publice. Dreptul la informaţii cu caracter public este destinat fiecăruia şi oferă posibilitatea de a obţine acces la informaţii cu caracter public, mai ales la informaţii prelucrate ce constituie un interes public semnificativ, de a avea acces la documentele oficiale, de a a avea acces la şedinţele organelor administraţiei publice, instituite în baza alegerilor universale.
Dreptul de acces la informaţii cu caracter public include posibilitatea de a obţine aceste informaţii fără întârzieri. Acest drept este limitat de legislaţia în domeniul informaţiilor secrete şi a altor informaţii ocrotite de lege. Acest drept poate fi limitat, de asemenea, din cauza interesului privat al persoanei fizice, ocrotit de lege sau prin secretul intreprinzătorului. Accesul la informaţii publice se desfăşoară prin publicarea informaţiilor publice, inclusiv a documentelor oficiale in Buletinul de Informaţii Publice, accesul la şedinţele organelor administraţiei publice locale şi a materialelor audiovizuale din cadrul lor. Informaţiile de interes public pot fi publicate în locuri publice. Buletinul de Informaţii Publice este o publicaţie periodică incadrată in sistemul omogen de site-uri www, sistem independent ce funcţionează in reţeaua Internet, menit să facă accesibile informaţiile cu character public, prezentate de autorităţile care, în baza legislaţiei, sunt obligate să le publice.
Legea privind Comenzile publice este un important element de transparenţă în activitatea administraţiei publice ce determină principiile şi modul de funcţionare a lor. Comenzile publice (contractile publice) sunt orice servicii comandate de instituţiile din sectorul public sau, ca excepţie, de alte subiecte în scopul realizării treburilor publice. Solicitanţii care sunt obligaţi de a se supune reglementărilor acestei legi sunt: persoane fizice şi juridice. Solicitantul organizează şi desfăşoară procesul de concurs în spiritul concurenţei juste şi şanselor egale pentru toţi ofertanţii. Concursul ofertelor trebuie să fie desfăşurat de persoane, care să dea dovadă de imparţialitate şi obiectivitate. Comanda se solicită de la executorul ales conform legii. Procesul de solicitare a comenzilor publice este transparent şi include licitaţia nelimitată şi cea limitată. Solicitantul poate, de asemenea, să obţină comanda în procesul de negocieri cu anunţ, negocieri fără anunţ, solicitare liberă sau licitaţie electronică numai in cazuri stabilite de lege.

II.8. Delimitarea competenţelor în administraţia publică locală

Delimitarea competenţelor în administraţia publică locală este reglementată de Legea privind stabilirea sarcinilor şi competenţelor între administraţia comunei şi organele puterii centrale.
Comuna constituie o unitate autoadministrativ-teritorială în baza Legii cu privire la administraţia publica locală. Fiind unitatea de bază a administraţiei publice locale, exercită în numele propriu şi în propria răspundere o parte importantă a competenţelor publice. Acest fapt necesită ca unitatea teritorială să fie persoană juridică. Comuna, în calitate de unitate locală, exercită în cadrul legii competenţele publice cu caracter local. Respectivele competenţe pot fi proprii sau delegate de alte organe ale administraţiei publice. Competenţele proprii ţin de satisfacerea necesităţilor întregii comunităţi, iar competenţele delegate sunt cele cu caracter naţional.
Judeţul este o unitate administrativă care include terenurile complete ale comunelor sau întregul teritoriu al municipiului cu statut de judeţ. Se solicită ca judeţul să constituie un teritoriu, pe cât posibil de omogen în ceea ce priveşte componenţa populaţiei, spaţiul inclus, legăturile economice şi sociale, care este in stare să exercite competenţele publice necesare acestui teritoriu. Judeţul, asemeni comunei, constituie o unitate autoadministrativ-teritorială, compusă din locuitorii judeţului. În cadrul legii menţionate, judeţul exercită competenţele publice de tip general în numele propriu şi sub propria răspundere. În afara competenţelor proprii, judeţul exercită, de asemenea, competenţele delegate în domeniul administraţiei de stat, adoptă hotărari prin vot direct în alegeri, referendum sau prin intermediul organelor teritoriale competente.
Voievodatul constituie cea mai mare unitate administrativ-teritorială a ţării. Locuitorii voievodatelor constituie comunitate autoadministrativă regională, ceea ce inseamnă că în cadrul lor există legături sociale, economice sau culturale, care oferă posibilitatea de exercitare a competenţelor publice respective în numele propriu şi sub propria răspundere, în mod autonom. Datorită mărimii sale, voievodatul exercită competenţe publice cu caracter regional, ce nu sunt rezervate altor nivele din administraţia publică locală.
Asociaţiile comunale, subiecte juridice create de administraţia publică locală, reprezintă acele comune înfiinţate în baza Legii privind administraţia publică locală. Aderarea se poate produce după hotărarea avizată de Consiliul Comunei. Scopul creării acestor subiecte este realizarea în comun a treburilor publice. Asociaţiile comunale pot exercita, practic, toate treburile care revin comunelor, fapt ce este prevăzut în mod detaliat în Legea privind administraţia publică locală. Cel mai frecvent, în Polonia sunt create asociaţiile comunale în scopul protejării mediului (curăţarea deşeurilor lichide, colectarea şi utilizarea deşeurilor stabile etc.). Crearea asociaţiei comunale facilitează realizarea proiectelor şi optimizează cheltuielile. Anterior creării acesteia este nevoie de a efectua o analiză economico-organizaţională. Hotărarea de aderare la asociaţie este luată de Consiliul comunei. De asemenea, consiliul avizează statutul asociaţiei şi toate schimbările introduse pe parcursul funcţionării. Comunele acordă subvenţii financiare asociaţiei, conform principiilor adoptate in comun. Finanţarea asociaţiei este un proces complex, dificil şi, practic, constituie unica barieră in constituirea asociaţiilor comunale. În pofida acestor probleme, în Polonia, pană în prezent, s-au înregistrat câteva sute de asociaţii comunale, multe dintre ele fiind încă în stadiu de organizare.

Uniunea Comunelor Săteşti din Polonia este cea mai mare organizaţie naţională, care asociază comune săteşti şi orăşeneşti. Uniunea este şi continuator al tradiţiei care aparţine unei organizaţii cu aceeaşi denumire dinainte de război. În prezent, Uniunea este singura organizaţie care are acelaşi statut ca, de exemplu, Uniunea Oraşelor Poloneze. 

În prezent, în Uniunea Comunelor Săteşti intră 518 comune din toată ţara. Printre ele sunt comunele săteşti mici, dar şi cele mari de lângă oraşe, care au fost menţionate în cadrul multor concursuri şi clasamente prestigioase.
Scopuri şi obiective
Scopul Uniunii este integrarea autorităţilor locale săteşti şi rezolvarea problemelor tipice acestui mediu. Activităţile comune, desfăşurate prin intermediul Uniunii, ajută în mod organizat în lupta pentru interesele membrilor. Activităţile Uniunii Comunelor Săteşti sunt desfăşurate pe multiple planuri. Acestea cuprind atât negocierile cu Guvernul, consultaţii în Parlament, schimburi de experienţe între membri, cât şi alte activităţi în vederea dezvoltării economice şi culturale a comunelor săteşti. De mult timp Uniunea acţionează eficient, luând în apărare interesele comunelor săteşti in multe domenii. Datorită angajamentului şi lobbingului nostru, s-au blocat în mod eficient multe soluţii negative din punctul de vedere
al autorităţilor locale săteşti, propuse de Guvern sau de Parlament. 

Misiunea Uniunii – aşa cum este înscris în statutul ei – este de a servi mediul comunelor săteşti şi, mai ales, a le ajuta în eforturile lor pentru: dezvoltarea democraţiei locale, crearea condiţiilor de dezvoltare economică locală, integrarea comunelor şi dezvoltarea autoguvernării locale.
Conform priorităţilor sale, Uniunea Comunelor Săteşti realizează de mulţi ani multe iniţiative sociale şi programe care au ca obiectiv sprijinirea comunelor in multe domenii. In ultimii ani a susţinut comunele în adaptarea lor la standardele UE, a realizat diferite programe de cercetări şi de analiză, a organizat numeroase şcolarizări, ateliere şi conferinţe (gratuite pentru membri).
Uniunea Comunelor Săteşti acţionează în mod activ şi pe arena internaţională. Delegaţii Uniunii reprezintă comunele săteşti poloneze in Comitetul Regiunilor UE, Congresul Autorităţilor Locale şi Regionale ale Europei (Clrae) şi in Proiectele Internaţionale: Logon, Icnw, Idced.
Totuşi, sfera principală de activitate a Uniunii este apărarea intereselor comunelor prin participarea la lucrările diferitelor consilii naţionale precum Comisia Comună a Guvernului şi a Autorităţilor Locale, Echipa Comisiei Trilaterale pentru Soluţii Sistematice in Protecţia Sănătăţii, Comisia Trilaterală pentru Probleme Social-Economice, Echipa pentru Reintegrarea Socială, Consiliul pentru Informatizare.
În prezent delegaţii ZGW RP activează şi în comitetele care supraveghează şi dirijează Programul Operaţional Sectorial ZPORR precum şi Fondul de Coeziune şi Baze ale Sprijinului Comunei.
Efectele activităţii Uniunii:
· Se menţin regulile speciale de finanţare a învăţămantului sătesc.
· Multe expuneri, atitudini şi opinii juridice au contribuit, printre altele, la restituirea mijloacelor financiare comunelor şi la modificări în proiectele legilor, în aşa fel încât să fie avantajoase pentru comune.
· Uniunea este organizatorul celei mai mari întâlniri anuale a comunelor în Polonia. La Congresele Comunelor Săteşti participă în fiecare an peste 1000 de delegaţi din toată Polonia. 
· Lobbing în favoarea comunelor săteşti în parlament şi guvern, precum şi în structurile europene.
· Realizarea programelor de cercetări şi analiză in peste 300 de commune săteşti.
· S-au creat bazele sistemului de monitoring al terenurilor săteşti.
· S-au creat peste 1800 de conturi e-mail gratuite pentru comune.
· S-au iniţializat proiecte care sprijină activitatea comunelor şi întăresc structurile Uniunii cu bugetul total de peste 6 mln PNL. 

· S-a iniţializat programul de introducere a tehnologiei informaţionale în 440 de comune.
· S-au creat bazele de date care sprijină managementul invăţămantului, al serviciului medical, al protecţiei sociale şi culturale în comune.
· S-au prezentat, independent de guvern, datele privind cheltuielile comunelor.
· Mii de reprezentanţi ai comunelor au participat la şcolarizări, conferinţe şi ateliere.
· Accesul rapid la informaţii prin intermediul structurilor Uniunii.
III. UNGARIA

III.1. Istoricul descentralizării
Administraţia regională ungară este fructul unei dezvoltări milenare indisociabilă dezvoltării statului ungar. Numeroasele schimbări interne şi externe care au afectat Ungaria în această perioadă au avut efecte şi asupra administraţiei regionale. Totodată divizarea în comitate, realizată odată cu naşterea statului ungar, puţin după anul 1000, s-a păstrat până astăzi, conservând la nivel regional un caracter maghiar uneori absent la nivel naţional sub dominaţiile străine.


Administraţia publică ungară actuală poartă marca unei evoluţii istorice orientată în direcţii diferite, chiar contradictorii. De-a lungul acestui mileniu de dezvoltare a fost influenţată de un număr mare de fapte, atât interne cât şi externe, acestea din urmă fiind foare diferite. Fiecare perioadă istorică a reflectat caracteristicile sistemului în vigoare.


În timp ce administraţia centrală a fost uşor convertită de către dominaţia din momentul respective, comitatele au devenit o veritabilă instituţie naţională, garantând “maghiaritatea” în contradicţie cu puterea centrală văzută cel mai adesea ca un corp străin.


Deşi niciodată nu au putut fi neglijate efectele unor mari tranziţii economice, sociale şi politice, administraţia publică locală a acţionat întotdeauna ca un moderator la nivel local şi regional al schimbărilor politice naţionale în curs.

Rezistenţa comitatelor a permis acestei ţări care de-a lungul istoriei a fost mai mult sub dominaţie străină să-şi înrădăcineze şi mai bine identitatea la sate. 

Procesul descentralizării a fost iniţiat în 1990 şi au fost experimentate mai multe modalităţi, acordând mai multe competenţe comunelor care au revenit la forma iniţială, eliminând consecinţele fuziunilor forţate anterioare.

În anul 2006, a fost începută o reformă a instituţiilor şi a mecanismelor financiare, în scopul de a eficientiza activitatea. Reforma este în curs de realizare, având loc dezbateri în legătură cu statutul şi competenţele regiunilor.

III.2. Prevederi constituţionale cu privire la autonomia locală
În ianuarie 2012 a intrat în vigoare noua Constituţie a Ungariei, adoptată în aprilie 2011 :

„Capitolul IX – Guvernele locale

Art.31

1) În Ungaria administraţia locală este cea care îşi exercită puterea la nivel local şi care gestionează problemele locale

2) Referendumul local poate fi organizat pentru orice problemă care se referă la responsabilităţile şi competenţele administraţiei publice locale, aşa cum sunt definite prin lege.


3) Normele de guvernare locale trebuie să fie definite printr-un act cardinal.

Art.32


1) Administraţia publică locală îşi exercită competenţele în conformitate cu prevederile legale:


a) adoptă ordonanţe;


b) ia decizii;


c) efectuează regii autnome;


d) stabileşte regimul lor de organizare şi funcţionare

e)administrează propriile proprietăţi

f) stabileşte propriul buget şi realizează managementul financiar în acord cu acesta;

g) se angajează în activităţi antreprenoriale cu activele proprii şi veniturile disponibile în acest scop dar fără să afecteze îndeplinirea sarcinilor obligatorii;

h) stabileşte tipurile şi nivelul taxelor locale;

i) crează simboluri locale şi stabileşte decoraţiuni locale şi titluri onorifice;

j) solicită informaţii, propune decizii şi îşi exprimă propriile opinii organismelor competente;

k) să fie liber să se asocieze cu alte guverne locale, să stabilească alianţe pentru reprezentarea intereselor, să coopereze cu guvernele locale din alte ţări în limitele competenţelor lor, să fie liber să se afilieze unor organizaţii internaţionale ale administraţiilor locale;

l) să îşi exercite în continuare responsabilităţile şi competenţele statutare.

2) Acţionând în cadrul competenţelor lor, administraţiile locale pot adopta ordonanţe locale care să reglementeze relaţiile sociale la nivel local în situaţia în care acestea nu au fost reglementate.

3) Ordonanţele locale nu pot intra în conflict cu alte reglementări legale;

4) Autorităţile publice locale trebuie să trimită ordonanţele la biroul administraţiei metropolitane sau judeţene (de comitat) imediat după publicarea lor. În cazul în care se constată ilegalitatea lor se poate sesiza orice instanţă pentru revizuirea lor.

5) Autoritatea publică metropolitană sau judeţeană poate sesiza instanţa pentru neglijarea competenţelor legislative de către o administraţie publică locală. Dacă aceasta continuă, până la data stabilirii unei sentinţe, această competenţă de legiferare va reveni autorităţii metropolitane sau judeţene.(...)

Art. 33

1) Responsabilităţile şi competenţele administraţiei publice locale pot fi exercitate de către un corp local reprezentativ.

2) Corpul reprezentativ local poate fi condus de către primar. Corpul reprezentativ judeţean poate alege unul dintre membrii săi pentru funcţia de preşedinte pe perioada mandatului.

(...)

Articolul 34

1) Autorităţile locale şi organele de stat vor coopera pentru atingerea obiectivelor comunităţii. O lege poate defini responsabilităţile şi competenţele obligatorii pentru guvernele locale. (...)

2) O lege poate autoriza autorităţile locale pentru a-şi îndeplini sarcinile obligatorii prin intermediul asociaţiilor.

3) Primarii şi preşedinţii autorităţilor judeţene pot avea responsabilităţi şi competenţe suplimentare în temeiul unei legi sau a unui decret guvernamental.

4) Guvernul îşi va exercita atribuţiile de supraveghere a autorităţilor locale ărin intermediul unor birouri guvernamentale metropolitane şi judeţene.

5) O lege poate defini condiţiile de, sau acordul Guvernului pentru orice împrumut, în limitele legale, sau orice alt angajament din partea autorităţilor locale astfel încât să se păstreze echilibrul bugetar.

Articolul 35

1) Alegerile se desfăşoară prin sufragiu universal şi egal pentru alegerea reprezentanţilor locali şi a primarilor, prin vot direct şi secret şi prin exprimarea liberă a voinţei alegătorilor.

2) Reprezentanţii locali şi primarii sunt aleşi pentru un mandat de cinci ani, în modul definit în lege.

3) Mandatul organelor reprezentative locale se încheie în ziua alegerilor locale. În cazul alegerilor anulate din cauza lipsei de candidaţi, mandatul organelor reprezentative locale se prelungeşte pînă în ziua alegerilor intermediare. Mandatul primarilor se încheie în ziua alegerilor noilor primari.

4) Reprezentanţii organelor locale pot decide dizolvarea organismelor locale în conformitate cu prevederile locale.

5)  Parlamentul poate dizolva orice organism reprezentativ local în situaţia încălcării legii fundamentale, la propunerea Guvernului, după consultarea Curţii Constituţionale.

� � HYPERLINK "http://www.oecd.org/dataoecd/39/43/44259269.pdf" ��http://www.oecd.org/dataoecd/39/43/44259269.pdf� 


� � HYPERLINK "http://www.notre-europe.eu/uploads/tx_publication/Reforme-admin-territoriale-Pologne.pdf" ��http://www.notre-europe.eu/uploads/tx_publication/Reforme-admin-territoriale-Pologne.pdf� 


� � HYPERLINK "http://rge.revues.org/2426" ��http://rge.revues.org/2426� 


� Idem.

